Eesti firmad lõpetavad reklaamimise Kremli propagandasaitidel – Propastop
16.11.2020
Eesti ettevõtted avaldavad iga päev ohtralt reklaame Kremli propagandasaitidel. Kas see on probleem? Propastopi meelest on.
Peame valeks olukorda, kus Eestist pärit reklaamirahaga toetatakse Eesti-vastast lõhestustegevust. Küüniline on suunata oma reklaamieelarve välismaa kanalitesse, mis tegelevad meie riigi ja ühiskonna lõhkumisega. Selline tegevus on vastutustundetu ja peab lõppema.
Sellel veebilehel on näha iga päev kümned Eesti bannerid. Igaüks saab selles ise veenduda, kui külastab lehte. Siin reklaamivad end suure turujõuga firmad, näiteks Eesti pangad ja telekomiettevõtted. Veelgi rohkem on pisemaid reklaamijaid, näiteks automüüjaid ning internetipoode. Mõned näited on kurioossed, nii viib oma reklaamiraha Eesti-vastast kihutustööd tegevale veebilehele Tallink, kes sai äsja Eesti riigilt suure rahalise abi. Reklaame avaldab ka tehnopark, kes saab oma rahastuse Euroopa Liidust. Loe siit täpsemat nimekirja Kremli kanalites end reklaamivatest  ettevõtetest.
Saatsime 10. novembril oma uurimistöö väljavõtted viiele firmale. Kirja said Swedbank, SEB, Luminor, Telia ja Tele2. Küsisime, kas juhtkond on kursis, et nende ettevõtte reklaamid ilmuvad propagandasaitidel, ning kuidas nad teemasse suhtuvad. Tänase seisuga oleme vastused saanud Swedbanki, Luminori ja Telia käest.
Ühelgi kolmel juhul ei olnud kommunikatsiooni- ja turundusosakond teadlik, et nende ettevõtet sellistel lehtedel reklaamitakse. “See info tuli meile tõesti üllatusena,” vastab kirjale Telia kommunikatsioonijuht Katrin Isotamm.
Reklaame tellitakse automaatselt Google Adwords kaudu ning detailselt ei olda avaldamiskohtadega kursis. Tihti käib tellimine meediafirma kaudu, kes samuti detailselt avaldamiskohti ei analüüsi. Mõned firmad pole taibanud propagandasaite oma reklaamiplaanis välistada, teised ei kontrolli, kus reklaamid tegelikult ilmuvad.
Tundub, et teadlikkuse tõstmine aitab probleemi lahendamisele kaasa – kui ettevõte saab oma Eestit kahjustavast tegevusest teadlikuks, siis ollakse valmis sellest viivitamatult loobuma.
Kõik kolm kõnearust firmat andsid reklaamist loobumisest kohe teada. “Lisasime keelu alla ka teie kirjas viidatud lehekülje. Seega meie reklaame ei tohiks enam näha olla üheski teie välja toodud kanalis, ” teatab Luminori avalike suhete juht Karel Hanni.
Veelgi kaugemale läheb Swedbanki kommunikatsioonijuht Kristiina Herodes: “Meie hinnangul on see pettus meie suunal ehk siis kasutatakse Swedbanki reklaami loomaks usaldust lehe suhtes.” Herodes juhib tähelepanu, et Sputnik on pahavaraga veebileht, mis kasutab dünaamilisi aadresse jälgede segamiseks. Kirjutame sellest teemast pikemalt mõnes oma tulevases postituses.
SEB ja Tele2 pole veel järelpärimisele vastanud. Seni peame neid ettevõtteid vastutustundetuteks reklaamijateks, keda ei huvita Eesti ühiskonna sidusus ja turvalisus.
Õnneks on reklaamide lõpetamine propagandakanalites väga lihtne. Siit leiad lõhestavate kanalite nimekirja ja samm-sammult juhendi nende välistamiseks Google Adwords võrgustikust.
Propagandakanalites reklaamimise lõpetamisele saab kaasa aidata igaüks. Kui töötad firmas, mis avaldab reklaame, siis saada selle postituse link oma turundusjuhile. Küsi kinnitust, et siinkirjeldatud tegevust ei harrastata.
Kui aga näed mõnel propagandasaidil Eesti firmade reklaame, siis saada sellele ettevõttele kiri ettepanekuga selline reklaam lõpetada.
Propastop jätkab teema fookuses hoidmist. Avaldame umbes kuu pärast loo, kus loetleme üles novembri ja detsembri jooksul propagandakanalites reklaamimist jätkavad firmad. Teisiti öeldes vastutustundetud Eesti ettevõtted, kes ei suuda loobuda Kremli lõhestustegevuse rahastamisest.
Pildid: kuvatõmmised Eesti ettevõtete reklaamidest propagandasaitidel.